એકથી વધુ રાજ્યોમાંથી પસાર થતી હોય એવી નદીઓનાં પાણી માટે સંબંધિત રાજ્યો વચ્ચેના ઝઘડાઓ દેશમાં અનેક વખત હિંસક રૂપ ધારણ કરી ચૂક્યા છે એવા સંજોગોમાં ગત સપ્તાહે કર્ણાટક અને તામિલનાડુ વચ્ચેના કાવેરી જળ વિવાદ અંગે સર્વોચ્ચ અદાલતે ચુકાદો આપીને વિવાદનું કાયમી નિરાકરણ કરી આપ્યું છે. સર્વોચ્ચ અદાલતે કર્ણાટકને કાવેરીના પાણીનો વધારે હિસ્સો ફાળવ્યો છે અને એટલા પ્રમાણમાં તામિલનાડુના હિસ્સામાં ઘટાડો કર્યો છે. આ ચુકાદા પછી તામિલનાડુના લોકોમાં ઉદાસી જોવા મળી હોવાના અહેવાલો હતા, પણ એવી લાગણીઓ સામાન્ય રીતે ક્ષણિક હોય છે. લોકો આવા વિવાદ માટે હિંસાનો માર્ગ અપનાવવાનું પસંદ કરતા નથી. જ્યારે પણ આવી હિંસા થઈ છે ત્યારે તેની પાછળ રાજકીય પક્ષો કે નેતાઓની ઉશ્કેરણી કામ કરી ગઈ હોય એવું બન્યું છે.